JY LEES NOU AUGUSTUS-GEDAGTE 2005
Van ons eerste dag op skool begin die soektog. Jy word beloon as jy dit het en gepenaliseer as jy dit nie het nie. Dis hoekom jy universiteit toe gaan. Dis hoekom jy die internet gebruik, of dokter toe gaan, of 'n sielkundige gaan sien.
Wanneer ons verhoudings skeefl oop of ons geldsake nie wil uitwerk nie, soek ons antwoorde. Dink aan enige belangrike saak, enige uitdaging, enige krisis - as ons nie antwoorde op ons vrae kry nie, dan voel dit vir ons of rampspoed en ellende ons gaan oorweldig. Ons hartseer en ons drome vra antwoorde. Ons voel dis ons plig om antwoorde te soek en dat dit elke mens se reg is om aanspraak op antwoorde te maak.
Só was dit ook met 'n karakter in 'n baie ou verhaal. Hy het alles verloor - sy besittings, sy aansien, sy groot liefde, sy kinders en uiteindelik sy gesondheid. Job.
Job leer - en ons almal moet leer - om een van die moeilikste antwoorde van die lewe te aanvaar. Die antwoord dat ons nie alles kan verstaan nie. Die aanvaarding dat 'n nietige mens, wat nie eens die raaisels van die fisiese wêreld kan verklaar nie, in hierdie lewe nie die groter raaisels kan verklaar nie. Die misterie van 'n wêreld waarin daar goedheid en boosheid is, liefde en pyn, vreugde en verdriet, lewe en dood.